กรุงศรีเล็งหุ้นเออีซี
บลจ.กรุงศรี ไม่รอปี2558 เล็งลงทุนตรงหุ้นในเออีซี เลือกหุ้นชั้นนำในอุตสาหกรรมเด่นของแต่ละประเทศ
20 ส.ค. 2555

บลจ.กรุงศรี ไม่รอปี2558 เล็งลงทุนตรงหุ้นในเออีซี เลือกหุ้นชั้นนำในอุตสาหกรรมเด่นของแต่ละประเทศ
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กรุงศรี เปิดเผยว่า มีแผนที่จะออกกองทุนหุ้น โดยเป็นการลงทุนตรงในประเทศประชาคมอาเซียน (เออีซี) ซึ่งแต่ละประเทศมีจุดเด่นที่แตกต่างกัน โดยขณะนี้อยู่ระหว่างการศึกษา ซึ่งคาดว่า จะสามารถออกกองทุนได้ โดยไม่จำเป็นต้องรอให้ถึงปี 2558 
“แต่ละประเทศจะมีจุดแข็งของเขา ซึ่งเราจะลงทุนในหุ้นระดับท็อปของแต่ละประเทศ ในกลุ่มอุตสาหกรรมที่เป็นจุดแข็ง เช่น กลุ่มสินค้าเกษตรในประเทศมาเลเซีย และฟิลิปปินส์ กลุ่มพลังงานในประเทศอินโดนีเซีย กลุ่มอิเล็กทรอนิกส์ ในประเทศเกาหลีใต้ และเมื่อตลาดพร้อมเราก็อยากจะออกกองทุนเป็นรายแรกๆ ซึ่งคาดว่าตั้งแต่ปี 2556 เราน่าจะมีความพร้อม” นายประภาส กล่าว
นายประภาส เชื่อว่า บลจ.กรุงศรี มีศักยภาพที่จะลงทุนโดยตรงในตลาดหุ้นต่างประเทศได้ และได้ศึกษาการลงทุนต่างประเทศผ่านพันธมิตรทางธุรกิจมาอย่างต่อเนื่องอยู่แล้ว นอกจากนี้ที่ผ่านมา ในการคัดเลือกหุ้นในประเทศจะพิจารณาเปรียบเทียบกับหุ้นต่างประเทศอยู่แล้ว 
“ในอดีตเรามองดูหุ้นไทย ก็มองเฉพาะในมุมมองของเรา แต่ตอนนี้เราเริ่มมองดูว่า ต่างประเทศเขาเป็นอย่างไร เพื่อประเมินด้วยว่า นักลงทุนต่างชาติมองหุ้นไทยอย่างไร เพราะเขามีตัวเลือกลงทุนมากกว่าแค่หุ้นในประเทศไทย” นายประภาส กล่าว
นายประภาส ยังกล่าวถึงตลาดหุ้นไทยว่า ยังคงมุมมองว่าตลาดหุ้นไทยอาจมีลุ้นที่จะขึ้นไปถึง 1,700 จุด ภายใน 1-2 ปีนี้ เนื่องจากหุ้นไทยมีความแข็งแกร่ง และสถานการณ์ต่อจากนี้ อัตราดอกเบี้ยจะอยู่ในต่ำ การลงทุนจะมีมากขึ้น การลงทุนในโครงสร้างพื้นฐานก็เพิ่มขึ้น การเติบโตสินเชื่อก็มีมากขึ้น เห็นได้จากธนาคารหลายแห่งเริ่มมีการขอเพิ่มทุน ผลประกอบของบริษัทจดทะเบียน 15% และมีแนวโน้มที่จะเติบโตต่อได้อีก
นอกจากนี้ นายประภาส กล่าวว่า ภายในปีนี้มีความเป็นไปได้ที่ดัชนีหุ้นจะขึ้นไปถึง 1,300 จุด หากปัญหาหนี้ยุโรปเริ่มคลี่คลายลง โดยเฉพาะหากมีการยอมให้มีการปรับลดมูลค่าพันธบัตรของกรีซ หรือตัดหนี้สูญ จะทำให้สถานการณ์ดีขึ้น เนื่องจากภาพรวมตลาดหุ้นในช่วงนี้มีแต่ข่าวร้ายไม่ว่าจะเป็นการแก้ปัญหาหนี้ยุโรป การชะลอตัวของเศรษฐกิจจีน รวมถึงการแก้ปัญหาเศรษฐกิจสหรัฐ